Bali-tasmoordenaar dalk vroeër uit tronkHeather Mack (25) en haar kêrel, Tommy Schaefer, het Mack se ma vermoor (Foto: Sonny Tumbelaka, AFP) ŉ Amerikaanse vrou wat ses jaar gelede saam met haar kêrel skuldig bevind is aan die moord op haar ma kan dalk vroeër uit die tronk vrygelaat word. Heather Mack (25) en haar kêrel, Tommy Schaefer, het Mack se ma, Sheila von Wiese Mack (62), in 2014 in St. Regis, ŉ vyfsteroord in Bali, Indonesië, vermoor en haar liggaam in ŉ tas gestop. Schaefer het Von Wiese Mack tydens ŉ hewige rusie tussen hulle met ŉ vrugtebak doodgeslaan. Die paartjie het daarna Von Wiese Mack se liggaam in ŉ tas gedruk en in ŉ taxi gesit. Von Wiese Mack se erg gekneusde liggaam is later in die taxi – net buitekant die hotel waar die moord gepleeg is – ontdek. Die paartjie het na ŉ ander deel van Bali gevlug, waar die polisie hulle later in hegtenis geneem het. Mack is ŉ gevangenisstraf van tien jaar opgelê terwyl Schaefer tot 18 jaar tronkstraf gevonnis is. Mack was ten tyde van die misdaad swanger. Schaefer het tydens sy verhoor die moord erken, maar beweer dat hy homself probeer verdedig het tydens ŉ stryery met Von Wiese Mack. Hy het aangevoer sy was ongelukkig oor Mack se swangerskap. Aanklaers beweer dat Schaefer Von Wiese Mack uit woede blindelings met die vrugtebak geslaan het nadat sy ŉ rassistiese aanmerking oor hom gemaak het. Schaefer is swart. Terwyl Schaefer vir Von Wiese Mack vermoor het, het Mack in die badkamer weggekruip. Mack is minder jare tronkstraf opgelê omdat sy net ná die moord hand bygesit het om van die liggaam ontslae te raak. Mack kan weens goeie gedrag in Oktober uit die Kerobokan-gevangenis in Bali vrygelaat word. Dit is drie jaar vroeër as wat sy oorspronklik vrygelaat sou word. Sy sal ná haar vrylating teruggestuur word na Amerika. Volgens Mack se regsverteenwoordiger, Yulius Benyamin Seran, sou sy verkies om in Indonesië te bly om by haar sesjarige dogter, wat in ŉ pleeghuis in Bali grootgemaak is, te bly. “Sy wil nie hê dat haar dogter na Amerika teruggestuur en dan deur die media geteister word nie,” het Seran gesê. Indonesiese gevangenisbeamptes wou nie kommentaar lewer oor Mack se vrylating nie.